Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ
เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ตามที่คณะรัฐมนตรีได้มีมติเมื่อวันที่
๔ ธันวาคม พ.ศ. ๒๕๖๑ เห็นชอบให้ยกเลิกการประกาศสถานการณ์ฉุกเฉินที่มีความร้ายแรงในเขตพื้นที่อำเภอสุคิริน
จังหวัดนราธิวาส โดยใช้พระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
เป็นเครื่องมือในการปฏิบัติตามกฎหมายทดแทน เพื่อให้สามารถนำมาตรการตามกฎหมายดังกล่าวมาใช้ในการบริหารจัดการรักษาความสงบและความปลอดภัย
ให้เป็นไปโดยต่อเนื่องและเกิดประสิทธิภาพอย่างสูงสุด

อาศัยอำนาจตามความในมาตรา
๑๕ แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑ คณะรัฐมนตรีจึงมีมติเมื่อวันที่
๑๕ มกราคม พ.ศ. ๒๕๖๒ ดังต่อไปนี้

๑.
 ให้เขตพื้นที่อำเภอสุคิริน จังหวัดนราธิวาส
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.
 ให้กองอำนวยการรักษาความมั่นคงภายในราชอาณาจักร
หรือหน่วยงานภายในที่กองอำนวยการรักษาความมั่นคงภายในราชอาณาจักรมอบหมายให้เป็นศูนย์อำนวยการเป็นผู้รับผิดชอบในการป้องกัน
ปราบปราม ระงับ ยับยั้ง และแก้ไขหรือบรรเทาเหตุการณ์อันกระทบต่อความมั่นคงภายในราชอาณาจักร
และจัดทำแผนการดำเนินการในการบูรณาการ การกำกับ ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด

ทั้งนี้ ให้มีผลบังคับใช้ระหว่างวันที่ ๑๕ มกราคม พ.ศ. ๒๕๖๒
ถึงวันที่ ๓๐ พฤศจิกายน พ.ศ. ๒๕๖๒

ประกาศ
ณ วันที่ ๑๕ มกราคม พ.ศ. ๒๕๖๒
พลเอก ประยุทธ์
 จันทร์โอชา
นายกรัฐมนตรี

พิมพ์มาดา/ธนบดี/จัดทำ
๑๗ เมษายน ๒๕๖๒

[๑]
ราชกิจจานุเบกษา เล่ม ๑๓๖/ตอนพิเศษ ๑๕ ง/หน้า ๑๐/๑๖ มกราคม ๒๕๖๒